Document ID: 32007D0689

KOMISSION PÄÄTÖS,
tehty 25 päivänä lokakuuta 2007,
Bulgarian ja Romanian liittymisasiakirjan liitteen VI lisäyksen muuttamisesta tiettyjen Bulgariassa sijaitsevien maidonjalostamoiden osalta
(tiedoksiannettu numerolla K(2007) 5170)
(ETA:n kannalta merkityksellinen teksti)
(2007/689/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Bulgarian ja Romanian liittymisasiakirjan ja erityisesti sen liitteessä VI olevan 4 luvun B jakson f kohdan,
sekä katsoo seuraavaa:
(1)
Elintarvikehygieniasta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 852/2004 (1) ja eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 853/2004 (2) säädetään tietyistä kyseisten asetusten soveltamisalaan kuuluvien laitosten rakenteellisista vaatimuksista.
(2)
Bulgarian ja Romanian liittymisasiakirjan liitteessä VI olevan 4 luvun B jakson a ja c kohdassa määrätään, että tiettyjä kyseisissä asetuksissa säädettyjä rakenteellisia vaatimuksia ei sovelleta liittymisasiakirjan liitteen VI lisäyksen I ja II luvussa lueteltuihin Bulgariassa sijaitseviin maidonjalostamoihin 31 päivään joulukuuta 2009 saakka, mikäli tietyt edellytykset täyttyvät.
(3)
Liitteen VI lisäyksen I luvussa luetellaan vaatimustenmukaiset maidonjalostamot, joilla on lupa vastaanottaa ja jalostaa vaatimustenmukaista ja muuta kuin vaatimustenmukaista maitoa erottelematta niitä, ja kyseisen lisäyksen II luvussa luetellaan vaatimustenmukaiset maidonjalostamot, joilla on lupa vastaanottaa ja jalostaa vaatimustenmukaista ja muuta kuin vaatimustenmukaista maitoa eroteltuna toisistaan.
(4)
Kyseisiä maidonjalostamoiden luetteloita on muutettu Bulgarian ja Romanian liittymisasiakirjan liitteessä VI olevan lisäyksen muuttamisesta tiettyjen Bulgariassa sijaitsevien maidonjalostamoiden osalta 22 päivänä joulukuuta 2006 tehdyllä komission päätöksellä 2007/26/EY (3).
(5)
Bulgaria on nyt tarkastellut tilannetta maitoalalla ja arvioinut uudelleen liitteen VI lisäyksen I ja II luvussa lueteltuja maidonjalostamoita.
(6)
Arvioinnin mukaan I luvussa luetellut jalostamot eivät täytä asetuksessa (EY) N:o 852/2004 olevia rakenteellisia vaatimuksia. Tämän vuoksi kyseiset jalostamot olisi poistettava I luvussa olevasta luettelosta. Ainoastaan 11 jalostamoa, joilla ei ole käytännön vaikeuksia käsitellä asianmukaisesti kahta erillistä tuotantolinjaa, olisi jätettävä II luvussa olevaan luetteloon.
(7)
Yhteisön lainsäädännön selkeyden vuoksi on aiheellista korvata Bulgarian ja Romanian liittymisasiakirjan liitteen VI lisäyksen I ja II luvussa olevat laitosten luettelot tämän päätöksen liitteessä olevilla luetteloilla.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan Bulgarian ja Romanian liittymisasiakirjan liitteen VI lisäys tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 25 päivänä lokakuuta 2007.

Labels: 0
18
15
17